Falkenhorst Brücke

General von Falkenhorst-Brücke eller bare Falkenhorst-Brücke var ei provisorisk jernbanebru over Hallingdalselva på Bergensbanen, bygd av tyskerne etter at styrker fra 4. Feltbrigades Hallingdalsgruppe hadde sprengt og ødelagt Svenkerud bru (både veibrua og jernbanebrua) under kampene i Hallingdal den 27. april under felttoget i Norge i 1940. På kort tid bygde tyskerne Falkenhorst Brücke ved Hallibakken, ca. 600 meter sør for de sprengte bruene, på grensa mellom Nes og Gol kommuner. Falkenhorst Brüke ble tatt i bruk 21. juni 1940, men fungerte bare i en kort periode, for gjenoppbyggingen av de ordinære veg- og jernbanebruene ved Svenkerud ble igangsatt umiddelbart. Den gjenoppbygde Svenkerud bru var ferdigstilt og tatt i bruk igjen 25. januar 1941.

Navnet på den tyskbygde brua skal komme av at øverstkommanderende for de tyske invasjonsstyrkene i Norge, Nikolaus von Falkenhorst, overvar åpningen av brua.

Av Falkenhorst Brücke eksisterer ennå store betongfundamenter i og på sidene av Hallingdalselva, samt ei stor steinfylling. Nedre Hallingdal Forsvarsforening, med støtte fra Nes Historielag, henvendte seg i 2010 til Nes og Gol kommuner med ønske om at restene av Falkenhorst Brücke skulle fredes som krigsminnesmerke.

 Referanser 

 Eksterne lenker 
 Nedre Hallingdal Forsvarsforening: Brev til Nes kommune (11. mai 2010, besøkt 25. desember 2011)

Kategori:Bergensbanen
Kategori:Broer i Buskerud
Kategori:Jernbanebroer i Norge
Kategori:Samferdsel i Nesbyen
Kategori:Byggverk i Gol
Kategori:Felttoget i Norge under andre verdenskrig
Kategori:Samferdsel i Gol
Kategori:Byggverk i Nesbyen
Kategori:Nesbyens historie